UNIQ จัดหนัก! กำไรปี 58 พุ่งเกือบ 40% ชี้โครงการก่อสร้างคืบหน้า-ต้นทุนลด
UNIQ เผยกำไรปี 58 ปรับขึ้นเกือบ 40% มาที่ 712.75 ลบ. แจงโครงการก่อสร้างคืบหน้า-ต้นทุนลด
19 ก.พ. 2559

บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ แจ้งผลประกอบการงวด 1 ปี (รวมบริษัทย่อย) สิ้นสุดวันที่ 31 ธันวาคม 2558 มีกำไรสุทธิ 712.75 ล้านบาท หรือมีกำไรสุทธิ 0.659 บาทต่อหุ้น เพิ่มขึ้น 39.90% จากช่วงเดียวกันของปีก่อนที่มีกำไรสุทธิ 509.47 ล้านบาท หรือมีกำไรสุทธิ 0.598 บาทต่อหุ้น
โดยกำไรที่เพิ่มขึ้นในปี 58 เนื่องจากบริษัทมีความคืบหน้าในงานก่อสร้างโครงการต่างระดับพัฒนาการ-อ่อนนุช, โครงการรถไฟฟ้าสายสีแดงสัญญาที่ 1 งานโยธาสถานีกลางบางซื่อและศูนย์ซ่อมบำรุง, โครงการรถไฟฟ้ามหานคร MRT สายสีเขียว หมอชิต-สะพานใหม่-คูคต สัญญา 2, งานโยธา สะพานใหม่-คูคต และงานเคลื่อนย้ายสาธารณูปโภคที่เกี่ยวข้อง และจากปัจจัยหลักราคาน้ำมัน รวมถึงค่าวัสดุที่ลดลง ส่งผลให้บริษัทสามารถควบคุมต้นทุนได้อย่างมีประสิทธิภาพ